钦定古今图书集成/明伦汇编/氏族典/第210卷 > 《廖用贤尚友录》 > 陶琰
## 钦定古今图书集成/明伦汇编/氏族典/第210卷 > 《廖用贤尚友录》 > 陶琰

按《明外史陶琰传》：“琰字廷信，绛州人。父铨，进士，陕西
右参议。琰举成化十六年乡试第一，明年成进士，授
刑部主事。弘治初，进员外郎，历固原兵备副使，迁福
建按察使，浙江左布政使。正德初，以右副都御史巡
抚河南，迁刑部右侍郎。陕西游击徐谦讦御史李高
厚赂刘瑾，欲中高危法。琰往按，据法直高。瑾怒，假他”
事下琰诏狱，褫其职。瑾诛，起左副都御史总督漕运，
兼巡抚淮、扬诸府。转南京刑部侍郎。贼刘七等将犯
江南，王浩八又入衢州。进琰右都御史，巡视浙江。至
则七等已灭，浩八听抚，复命总督漕运。七疏乞身归。
世宗嗣位，起故官。凡三督漕，军民习其政，不严而肃。
寻加户部尚书。嘉靖元年召拜工部尚书。其冬，改南
京兵部，加太子少保。未浃岁，屡引年乞休。加太子太
保，乘传归。又九年卒，年八十有四。赠少保，谥“恭介。”